User:Dallbati

अरुण उपाध्याय (Arun Upadhyay)

काशी और प्रयाग के मध्य भाग में स्थित पावन नदी वरुणा के उद्गम स्थल से कुछ ही दूरी पर है मूल निवास उनका. फिलहाल मुंबई के प्रवासी और पेशे से पत्रकार अरुण उपाध्याय का बचपन जौनपुर जिले की मछली शहर तहसील स्थित गाव तरहठी में बीता. तरहठी इलाहाबाद- जौनपुर की सीमा पर है, जो अपने आप में काफी वैभव समेटे हुए है. गाव की प्राथमिक पाठशाला से पांचवी तक पढ़ाई करने के बाद जूनियर हाई स्कूल से मिडल किया. आठवीं के बाद इलाहाबाद के जीआईसी में एडमिशन लिया और वहां दसवीं करने के बाद सीएवी इंटर कालेज से बारहवीं उत्तीर्ण करने के बाद हिन्दी, प्राचीन इतिहास और दर्शन शास्त्र से बीए करने के लिए इलाहाबाद विश्वविद्यालय में प्रवेश लिया. बीए के दौरान अरुण दिशाभ्रम के शिकार हुए. वकालत पेशे में सक्रिय पिताजी उनको प्रशासनिक सेवाओं में जाने को प्रेरित किया, लेकिन उस समय छात्र राजनीति में बढ़ती सक्रियता ने अरुण को पढ़ाई से विमुख कर दिया. इस दौरान हर हफ्ते दिल्ली और लखनऊ के चक्कर लगने लगे. जिसका नतीजा ये हुआ कि पढ़ाई चौपट हो गयी और परिवार वालों का बड़ी नौकरी में भेजने  का सपना अधूरा रह गया. बीए की पढ़ाई के दौरान ही शौकिया तौर पर दिल्ली की कंपनी मार्ग में फील्ड सर्वेयर की नौकरी की. मार्ग उन दिनों चुनावी सर्वेक्षण और ओपिनियन पोल करने वाली दिल्ली की सबसे बड़ी कंपनी थी. सर्वे के दौरान एक बार एक बार इंडिया टुडे के लिए सर्वे का काम मिला, जिसके लिए प्रेस का आईडेंटिटी कार्ड इश्यू किया गया था, जिसको दिखाने पर हर कोई बहुत सम्मान की नजर से देखता था. जेब में रखे उस आई कार्ड ने मीडिया के प्रति काफी जिज्ञासा पैदा कर दी, लेकिन इस क्षेत्र में दूर-दूर तक कोई जान पहचान का नहीं होने के कारण मीडिया में एंट्री नहीं हो पा रही थी. इसी दौरान कुछ मित्रों से मिलने मुंबई जाना हुआ, तो वहां इलाहाबााद के कई पुराने जान पहचान के लोग विभिन्न अखबारों में काम कर रहे थे. बहुत अच्छा लगा उन लोगों से मिल कर और सबसे बड़ी बात यह कि यहां आकर मीडिया में काम करने का सपना साकार होता लगा. तब मुंबई में सायंकालीन अखबारों का बहुत क्रेज था. दर्जन के करीब सांध्य दैनिक निकला करते थे. नया-नया शुरू हुआ था मुंबई संध्या, उसमें काम करने का मौक़ा मिल गया. बतौर प्रूफ रीडर १९९६ से शुरू हुआ ये अखबारी सफर आज बदस्तूर जारी है. मुंबई संध्या में प्रूफ रीडर से उपसम्पादक, संवाददाता, मुख्य संवादाता फिर स्थानीय संपादक के रूप में काम करने का मौक़ा मिला. ये वो दौर था, जब महानगरों से शाम के अखबारों का चलन बंद होने लगा था. मुंबई संध्या भी लड़खड़ा गया. कई महीने की तनख्वाह भी फंस गयी. मुंबई में गुजारा करना भारी पड़ने लगा था. इस बीच गाँव जाकर खेती बाड़ी और वहीं कुछ करने का विचार बनाये वतन वापस गए अरुण उपाध्याय को दो साल तक गाँव में बहुत संघर्ष करना पड़ा. स्कूल खोलने से लेकर गंवई राजनीति और दूसरों के काम आते आते बिलकुल थक चुके अरुण ने पुनः मुंबई की तरफ रुख किया. दो साल तक मुंबई से दूर रहकर आने के बाद महानगर में फिर शुर्रू हुई काम की तलाश, लेकिन इस पारी में ज्यादा दिक्कत नहीं थी, क्योंकि मुंबई संध्या में काम करने के दौरान मुंबई में बहुत से मीडियाकर्मियों से जान पहचान हो गयी थी, जो इस बार काम आ गयी. बात २००० की है. मुंबई में नया-नया प्रातःकाल शुरू हुआ था. राजस्थान से आये इस अखबार में अरुण के कई परिचित काम कर रहे थे. इसलिए काम मिलने में कोई परेशानी नहीं हुई. फिलवक्त वो अभी प्रातःकाल में ही कार्यरत हैं और मुंबई संस्करण में बतौर सिटी एडिटर सेवा दे रहे हैं.